Hei, denne artikkelen er over ett år gammel og kan inneholde utdatert informasjon

MDG-listetopp siktet for brudd på narkotikaloven Etterforskes etter politiaksjon fredag.

(Dagbladet): Politiet gjennomførte fredag ettermiddag en politiaksjon der en person ble anholdt og siktet for brudd på narkotikalovgivningen.

Dagbladet får bekreftet at den siktede er listetopp i MDG, og ble valgt inn i kommunestyret i år.

Saken ble først omtalt av lokale medier.

- MDGs styre i det aktuelle lokallaget skal ha styremøte i kveld klokka 18 hvor de skal diskutere situasjonen. Vi kommer ikke til å kommentere saken før den er ferdigbehandlet, sier MDGs partisekretær Lars Gaupset til Dagbladet.

Det er ventet at lokallaget skal komme med pressemelding i løpet av kvelden.

TV 2 var i kontakt med politikeren på lørdag, som da bekreftet at politiet fant det politikeren selv beskriver som mindre mengder marihuana hjemme hos ham.

Politikeren ble anholdt, men sluppet fri fredag kveld, ifølge TV 2.

Ifølge VG fant politiet 0,5 gram marihuana hjemme hos politikeren, som nå vurderer å trekke seg fra kommunestyret.

- Saken er under etterforskning, og saken ligger hos det lokale politikammeret. Utover dette kan jeg ikke kommentere saken, sier operasjonsleder i politidistriktet til Dagbladet.

Det har ikke lyktes Dagbladet å komme i kontakt med det lokale politikammeret, eller den siktede.

